DELEGIRANA UREDBA KOMISIJE (EU) 2021/2244

z dne 7. oktobra 2021

o dopolnitvi Uredbe (EU) 2017/625 Evropskega parlamenta in Sveta s posebnimi pravili o uradnem nadzoru v zvezi s postopki vzorčenja ostankov pesticidov v živilih in krmi

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (1) in zlasti člena 19(2), točka (a), Uredbe,

ob upoštevanju naslednjega:

(1) Uredba (EU) 2017/625 določa pravila za izvajanje uradnega nadzora in drugih uradnih dejavnosti pristojnih organov držav članic za preverjanje skladnosti z zakonodajo Unije, med drugim na področju varnosti hrane v vseh fazah proizvodnje, predelave in distribucije. Določa posebna pravila o uradnem nadzoru v zvezi s snovmi, katerih uporaba lahko povzroči ostanke navedenih snovi v živilih in krmi.

(2) Z Uredbo (EU) 2017/625 se je črtal člen 27(1) Uredbe Evropskega parlamenta in Sveta (ES) št. 396/2005 (2), ki se kljub temu uporablja do 14. decembra 2022, razen če se z delegiranim aktom ne določi zgodnejši datum. Člen 27(1) določa posebne zahteve za izvajanje uradnega nadzora v zvezi s postopki vzorčenja za analizo ostankov pesticidov v živilih in krmi.

(3) Člen 19(1) Uredbe (EU) 2017/625 določa posebne zahteve glede uradnega nadzora v zvezi z ostanki zadevnih snovi v živilih in krmi, ki jih je treba izvajati na kateri koli stopnji proizvodnje, predelave in distribucije.

(4) Cilj spremljanja ostankov pesticidov v živilih in krmi je zagotoviti skladnost z mejnimi vrednostmi ostankov pesticidov, določenimi z Uredbo (ES) št. 396/2005, ter oceniti izpostavljenost potrošnikov ostankom pesticidov. Zato je treba vzorce živil in krme odvzeti v zadostnem številu in obsegu za zagotovitev, da so reprezentativni za trg. Navedene vzorce pa je treba odvzeti na najprimernejšem mestu vzorčenja v prehranski verigi.

(5) Zato je primerno dopolniti člen 19(1) Uredbe (EU) 2017/625 z določitvijo pravil za izvajanje uradnega nadzora v zvezi z ustreznimi postopki vzorčenja za analizo ostankov pesticidov v živilih in krmi.

(6) Ker se pravila iz člena 27(1) Uredbe (ES) št. 396/2005 v zvezi z vzorčenjem pri uradnem nadzoru ne bodo več uporabljala od 15. decembra 2022, bi bilo treba to uredbo uporabljati od navedenega datuma –

SPREJELA NASLEDNJO UREDBO:

Člen 1 Za namene uradnega nadzora nad ostanki pesticidov, kot je določeno v členu 19(1) Uredbe (EU) 2017/625, vsaka država članica odvzame zadostno število in obseg vzorcev živil in krme za zagotovitev, da so rezultati reprezentativni za trg, ob upoštevanju rezultatov predhodnih večletnih nacionalnih nadzornih programov. Vzorčenje iz prvega odstavka se izvaja kolikor je smiselno blizu točke dobave.

Člen 2 Ta uredba začne veljati dvajseti dan po objavi v Uradnem listu Evropske unije. Uporablja se od 15. decembra 2022.

Ta uredba je v celoti zavezujoča in se neposredno uporablja v vseh državah članicah. V Bruslju, 7. oktobra 2021 Za Komisijo predsednica Ursula VON DER LEYEN

(1) UL L 95, 7.4.2017, str. 1.

(2) Uredba Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (UL L 70, 16.3.2005, str. 1).